Ísak Jasonarson skrifarþriðjudaginn 16. júlí 2019 kl. 19:19 Ólafía og Woods saman í liði í nýju móti á LPGA mótaröðinni Ólafía Þórunn Kristinsdóttir er skráð til leiks á Dow Great Lakes Bay Invitational mótið sem fer fram dagana 17. - 20. júlí hjá Midland golfklúbbnum . Mótið er hluti af LPGA mótaröðinni og er sérstakt að því leyti að leikið er í tveggja manna liðum . Ólafía mun leika með góðri vinkonu sinni úr háskólagolfinu , Cheyenne Woods , og spila þær 72 holur næstu fjóra daga ef þær komast í gegnum niðurskurðinn að tveimur hringjum loknum . Tvo hringi mótsins spila kylfingar eftir fjórmennings leikfyrirkomulagi og hina tvo betri bolta og er því mótið eins og Zurich Classic mótið sem fór fram fyrr á tímabilinu á PGA mótaröðinni . Ólafía og Woods fara af stað klukkan 9:50 að staðartíma á fimmtudaginn eða klukkan 14:50 að íslenskum tíma og verða þær með þeim Nasa Hataoka og Suzuka Yamaguchi í holli .